text: Forbryderjagt førte til lovbrud
  25 oktober 2010 kl. 12.00
  Tønder Kommune er så ivrig efter at jagte sociale bedragere, at kommunen selv har overtrådt lovgivningen.
  Med en almindelig formular på kommunens hjemmeside har borgerservice opfordret borgerne til at anmelde socialt bedrageri anonymt.
  Datatilsynet har fastslået, at det er i strid med lov om persondata.
  Personoplysninger skal være krypterede, når de sendes via internettet, så uvedkommende ikke kan få adgang til dem.
  Kommunen har nu fjernet formularen på hjemmesiden.
  
  Send et brev eller mød op
  - Man er stadig velkommen til at ringe til os eller møde op personligt hos borgerservice. Man kan også sende et almindeligt papirbrev, gerne anonymt, siger borgerservicechef Anette Jönsson.
  Kommunen vil nu ansætte en bedragerikonsulent, der skal afsløre snyd med dagpenge og bolig- og børneydelser.
  Tønder Kommune har frem til begyndelsen af oktober i år fået 55 henvendelser om socialt bedrageri. Hele sidste år fik kommunen 17 henvendelser.
  Kommunen har ikke gjort op, hvor mange af henvendelserne, der er falske.
  